b'\n_START_ARTICLE_\nAlbanijos v\xc4\x97liava\n_START_PARAGRAPH_\nAlbanijos v\xc4\x97liava\xc2\xa0\xe2\x80\x93 raudoname fone juodas dvigalvis erelis._NEWLINE_Jis paimtas i\xc5\xa1 Albanijos nacionalinio didvyrio Gregorijaus Kastrijoto (dar \xc5\xbeinomo kaip Skanderbegas), XV am\xc5\xbeiuje vadovavusio alban\xc5\xb3 sukilimui prie\xc5\xa1 Osman\xc5\xb3 imperij\xc4\x85 ir trumpam i\xc5\xa1kovojusiam nepriklausomyb\xc4\x99 (1443\xe2\x80\x931478), antspaudo. Sp\xc4\x97jama, kad Skanderbego erelis paveld\xc4\x97tas i\xc5\xa1 Bizantijos imperijos herbo. Erelis turi 25 plunksnas, simbolizuojan\xc4\x8dias 25 metus, kuriuos Skanderbergas kovojo prie\xc5\xa1 turkus ir 25 Skanderbego surengus m\xc5\xab\xc5\xa1ius prie\xc5\xa1 juos._NEWLINE_1911 metais Dede Gjon Luli, b\xc5\xabdamas su savo vyrais tarp dviej\xc5\xb3 front\xc5\xb3 (su slavais ir turkais), \xc5\xa1iaur\xc4\x97s Albanijos Alp\xc4\x97se nuo De\xc3\xa7ic vir\xc5\xa1\xc5\xabn\xc4\x97s paskelb\xc4\x97 Albanijos nepriklausomyb\xc4\x99. Tai buvo pirmas kartas po 500 met\xc5\xb3, kai buvo i\xc5\xa1kelta Albanijos valstybin\xc4\x97 v\xc4\x97liava. 1912 Vloroje Albanijos buvo oficialiai paskelbta nepriklausomyb\xc4\x97. Albanijos Karalyst\xc4\x97s ir komunistin\xc4\x97s Albanijos laikais buvo naudota v\xc4\x97liava labai pana\xc5\xa1i \xc4\xaf dabartin\xc4\x99. Pirmojoje vir\xc5\xa1 erelio buvo pavaizduotas Skanderbego \xc5\xa1almas, antrojoje\xc2\xa0\xe2\x80\x93 raudona \xc5\xbevaig\xc5\xbed\xc4\x97 su geltonu apvadu. Dabartin\xc4\x97 v\xc4\x97liava oficialiai patvirtinta 1992 met\xc5\xb3 baland\xc5\xbeio 7 dien\xc4\x85._NEWLINE_Toki\xc4\x85 pa\xc4\x8di\xc4\x85 v\xc4\x97liav\xc4\x85, kaip tautin\xc4\x99 v\xc4\x97liav\xc4\x85 naudoja Kosovo ir Makedonijos albanai._NEWLINE_Albanijos prekybos ir karin\xc4\x97 j\xc5\xabr\xc5\xb3 v\xc4\x97liava skiriasi nuo valstybin\xc4\x97s v\xc4\x97liavos. Prekybos v\xc4\x97liav\xc4\x85 sudaro trys horizontalios juostos: raudona, juoda ir raudona. Karin\xc4\x97 j\xc5\xabr\xc5\xb3 v\xc4\x97liava pana\xc5\xa1i \xc4\xaf valstybin\xc4\x99 v\xc4\x97liav\xc4\x85, ta\xc4\x8diau \xc4\x8dia erelis pavaizduotas baltame fone, o apatin\xc4\x97je v\xc4\x97liavos dalyje yra raudona juosta.'